31987R3846
L 366/1
JURNALUL OFÍCIAL AL UNIUNII EUROPENE
REGULAMENTUL (CEE) NR. 3846/87 AL COMISIEI
din 17 decembrie 1987
de stabilire a unei nomenclaturi a produselor agricole pentru restituirile la export
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul (CEE) nr. 2727/75 al Consiliului din 29 octombrie 1975 privind organizarea comună a pieței în sectorul cerealelor (1), modificat ultima dată de Regulamentul (CEE) nr. 1900/87 (2), în special articolul 16, precum și dispozițiile corespunzătoare din celelalte regulamente privind organizarea comună a piețelor în sectorul produselor agricole,
întrucât, în temeiul Regulamentului (CEE) nr. 2658/87 al Consiliului (3), la 1 ianuarie 1988 va intra în vigoare o nomenclatură combinată a mărfurilor, având la bază nomenclatura sistemului armonizat și care îndeplinește atât cerințele tarifului vamal comun, cât și pe cele ale statisticilor comerțului exterior comunitar;
întrucât descrierile produselor și numerele tarifare care sunt prezentate în anexele la regulamentele Comisiei de stabilire a restituirilor la exportul de produse agricole trebuie, prin urmare, să fie formulate pe baza nomenclaturii combinate;
întrucât, pentru a asigura prezentarea uniformă a listelor de produse agricole pentru care se acordă restituiri la export, precum și pentru a garanta aplicarea acestora, trebuie întocmită o nomenclatură a produselor agricole care să fie utilizată pentru restituirile la export;
întrucât este necesar, în anumite cazuri, datorită modului de funcționare a regimului de restituiri la export, să se stabilească subdiviziuni ale nomenclaturii combinate; întrucât, pentru a identifica aceste subdiviziuni și pentru a facilita utilizarea datelor privind produsele pe care acestea le cuprind, trebuie stabilite coduri numerice pe baza celor din Nomenclatura Combinată;
întrucât, dacă se stabilește o restituire doar pentru unele din produsele înregistrate la o subpoziție din nomenclatura combinată, este necesar, pentru a menține o nomenclatură coerentă a restituirilor și pentru a permite prelucrarea pe calculator, să se menționeze, de asemenea, partea din subpoziția din Nomenclatura Combinată pentru care nu s-a stabilit nici o restituire;
întrucât măsurile prevăzute în prezentul regulament sunt conforme cu avizul comitetelor de gestionare corespunzătoare,
ADOPTĂ PREZENTUL REGULAMENT:
Articolul 1
Se introduce, pe baza Nomenclaturii Combinate, o nomenclatură a produselor agricole, denumită în continuare „Nomenclatura de restituire”, care să fie utilizată pentru restituirile la export.
Nomenclatura de restituire este prezentată în anexa la prezentul regulament.
Nomenclatura de restituire include subdiviziuni suplimentare față de cele din Nomenclatura Combinată, necesare pentru descrierea mărfurilor pentru care se acordă restituiri la export, precum și numere de cod în conformitate cu articolul 2.
Articolul 2
(1) Fiecărei subpoziții din Nomenclatura de restituire îi corespunde un cod numeric format din unsprezece cifre consecutive, după cum urmează:
(a)
primele opt cifre sunt cele ale codului numeric pentru subpoziția din Nomenclatura Combinată corespunzătoare;
(b)
a noua, a 10-a și a 11-a cifră identifică subpoziția din Nomenclatura de restituire. Dacă o subpoziție din Nomenclatura Combinată nu mai are alte subdiviziuni în Nomenclatura de restituire, ultimele trei cifre sunt „000”.
(2) În cazul tutunului, la codul produsului se adaugă o a douăsprezecea cifră atunci când se publică valorile restituirilor, pentru a se identifica anul de recoltare.
Articolul 3
Nomenclatura de restituire este folosită de către Comisie și statele membre pentru aplicarea măsurilor comunitare privind restituirile la export pentru produse agricole, iar codurile numerice se introduc în documentele furnizate în acest scop.
Statele membre pot combina Nomenclatura de restituire cu alte nomenclaturi.
Comisia publică în Jurnalul Oficial al Comunităților Europene versiunea integrală a Nomenclaturii de restituire, în conformitate cu dispozițiile de reglementare a măsurilor privind exportul de produse agricole și care intră în vigoare la 1 ianuarie al fiecărui an.
Articolul 4
Prezentul regulament intră în vigoare la 1 ianuarie 1988.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 17 decembrie 1987.